Priserne på minkskind er tårnhøje i år. De bliver i gennemsnit solgt for 400 kroner stykket, og det er tyve procent mere end sidste år. Derfor vil mange nordjyske minkavlere gerne investere i deres farme og udvide produktionen, men det har mange minkavlere svært ved at få lov til. Miljøreglerne er simpelthen for stramme, mener de. - Problemet er, at i hele Limfjordsoplandet er der skrappe miljøkrav til husdyrproduktion, og det gør reelt, at vi ingen muligheder har for at udvide, siger Jørgen Westergaard, der er minkavler på Gjøl. Bliver reglerne ikke lavet om, så kan det i værste fald betyde at kommunerne mister både skattekroner og arbejdspladser. - Problemet er, at den produktion der i teorien kunne være lagt i Danmark, den ryger til udlandet, siger Jørgen Westergaard.

Opsummering:
Minkskind er i år blevet en ren guldgrube. Priserne er rekordhøje, og minkavlerne vil gerne udvide deres farme. Men det kan de ikke få lov til.